REGLUGERÐ

**um breytingu á reglugerð um Kvikmyndasjóð, nr. 229/2003.**

1. gr.

Á eftir II. kafla reglugerðarinnar kemur nýr kafli sem verði III. kafli ásamt fyrirsögn og verður III. kafli reglugerðarinnar IV. kafli.

III. KAFLI

**Framleiðslustyrkir til lokafjármögnunar.**

12. gr.

*Framleiðslustyrkur til lokafjármögnunar.*

Heimilt er að veita sérstaka framleiðslustyrki með skilyrði um endurheimt þeirra vegna lokafjármögnunar leikinna sjónvarpsþáttaraða, sem höfða til breiðs hóps áhorfenda, eru á íslensku eða hafa aðra íslenska menningarlega og samfélagslega skírskotun og stuðla að eflingu íslenskrar kvikmyndagerðar. Einnig skal verkefni uppfylla skilyrði ákvæða þessa kafla og annarra ákvæða reglugerðarinnar eftir því sem við á. Verkefnið skal hafa mikla markaðs- og dreifingarmöguleika sem er staðfest með forsölusamningum. Almenn ákvæði reglugerðar þessarar um framleiðslustyrki gilda þar sem sérstökum ákvæðum um lokafjármögnunarstyrki sleppir.

13. gr.

*Sjónvarpsþáttaröð.*

Leikin sjónvarpsþáttaröð sem getur sótt um framleiðslustyrk til lokafjármögnunar þarf að uppfylla eftirfarandi skilyrði:

1. Vera leikin sjónvarpsþáttaröð sem er að lágmarki 150 mínútur í sýningu og hver þáttur að lágmarki 25 mínútur í sýningu, en að hámarki 12 þættir og 600 mínútur í sýningu í heild sinni. Í tilviki barnaefnis er heimilt að víkja frá kröfu um lágmarkslengd hvers þáttar og þáttaraðar í heild.
2. Sjónvarpsmynd sem ekki er þáttaröð má ekki skipta upp í hluta til að mæta skilyrðum um fjölda þátta.
3. Einungis er heimilt að styrkja fyrstu og aðra þáttaröð í framleiðslu. Heimilt er þó að styrkja síðari þáttaraðir ef endurheimt er hafin á þeirri sem kom næst á undan í framleiðsluferli.

14. gr.

*Umsækjandi.*

Umsækjandi um framleiðslustyrk til lokafjármögnunar skal vera:

1. Aðalframleiðandi verkefnis sem sótt er um styrk fyrir, og
2. Fyrirtæki sem skráð er í fyrirtækjaskrá og hefur framleiðslu kvikmynda að aðalstarfi, og
3. Sjálfstæður framleiðandi sem hefur forræði á verkefninu og er óháður fjölmiðlaveitum varðandi það.

15. gr.

*Umsóknargögn.*

Sótt skal um framleiðslustyrk til lokafjármögnunar áður en aðalframleiðslutímabil hefst.

Auk gagna skv. 11. gr. reglugerðarinnar skulu eftirfarandi gögn fylgja umsóknum eftir því sem við á:

1. Yfirlýsing aðstandenda um listræna, framkvæmdalega- og markaðslega sýn á verkefnið.
2. Lýsing á hvaða aðilar sinna helstu hlutverkum í framleiðslunni.
3. Handrit fyrir helming þátta þáttaraðar hið minnsta, ásamt ítarlegum söguþræði þeirra þátta sem eftir eru skulu fylgja umsókn. Komi til styrkveitingar skulu handrit fyrir alla þætti þáttaraðar liggja fyrir.
4. Samræmda kostnaðar-, fjármögnunar- og endurheimtaráætlun tekna þar sem fjármögnun er staðfest fyrir að lágmarki 70% fjármögnunar ytri aðila og eiginfjármögnun framleiðenda er sundurliðuð.
5. Samframleiðslusamningur, ef um samframleiðslu er að ræða, sem tiltekur skiptingu fjármögnunar, réttinda á höfundarverki og skiptingu tekna.
6. Staðfest samkomulag um seldan sýningarrétt á hinu styrkta efni við að lágmarki tvær fjölmiðlaveitur á ólíkum markaðssvæðum, með umtalsverða dreifingu.
7. Staðfesting felur í sér að fyrir liggur bæði fjárhæð, afmörkun landsvæðis og gildistími réttinda, en almenn viljayfirlýsing (LOI) er ekki nægjanleg fyrir ákvörðun um úthlutun styrks.
8. Sundurliðun á því hvernig framlag fjölmiðlaveitu skiptist milli meðframleiðendaframlags og greiðslu fyrir sýningarrétt ef um samframleiðslu er að ræða við fjölmiðlaveitu.
9. Staðfesting á gildistíma sýningarréttar hjá fjölmiðlaveitu þar sem réttur rennur til baka til framleiðanda að hámarki innan sjö ára, eða 10 ára að hámarki í tilviki samframleiðslu.
10. Sýningarréttur skal staðfestur við fjölmiðlaveitu sem er aðgengileg innanlands og hefur sterka markaðsstöðu til að bjóða upp á sýningu fyrir íslenskan markað.
11. Staðfesting á fjármögnun í formi staðfestra samninga eða skuldbindandi yfirlýsinga.

Aðal- og meðframleiðendur skulu sameiginlega halda að lágmarki 60% af eignarhaldi verkefnisins, þar af skal hlutur aðalframleiðanda að lágmarki vera 30%. Hlutur hvers meðframleiðanda skal að lágmarki vera 5%.

Fjármagn ytri aðila skal að lágmarki nema 40% af fjármögnun verkefnis. Eigið framlag framleiðenda að verkefninu er ekki talið með sem framlag ytri aðila.

16. gr.

*Mat umsókna og styrkveiting.*

Skilyrði þess að verkefni geti fengið framleiðslustyrk til lokafjármögnunar eru að verkefnið uppfylli skilyrði 8. gr. eftir því sem við á og ákvæði 12. gr. reglugerðar þessarar og við mat umsókna skal litið til atriða sem sett eru fram í bókstafsliðum a.-d. í 3. gr. reglugerðarinnar í mati ráðgjafa.

Hafi verkefni sem sækir um framleiðslustyrk til lokafjármögnunar þegar fengið almennan framleiðslustyrk skv. 8. gr. má líta svo á að ráðgjafi hafi þegar lagt mat á verkefnið og að það uppfylli kröfur um að vera á íslensku eða hafa aðra íslenska menningarlega skírskotun og efli framleiðsluumhverfi íslenskra kvikmynda. . Mat ráðgjafa vegna umsóknar um framleiðslustyrk til lokafjármögnunar beinist í þeim tilvikum að afmörkuðum þáttum um styrkjaflokkinn sem hér greinir:

1. Metið er hvort áætlun um framleiðsluna sé heilsteypt í samhengi frásagnar, framleiðslu og fjármögnunar og dreifingar.
2. Litið er til fyrirliggjandi söluréttarsamninga og dreifingar, þar sem lágmarkskrafa er sala til tveggja fjölmiðlaveitna. Víðtækari eða meiri sala er metin verkefni til framdráttar.
3. Sjónvarpsþáttaraðir þar sem efnistök höfða til barna og ungmenna geta notið forgangs við styrkveitingu.
4. Litið er til kynjajafnvægis í lykilhlutverkum framleiðslunnar þar sem það er talið verkefni til framdráttar að jafna stöðu kynja í kvikmyndagerð.
5. Litið er til fyrirætlana framleiðanda um vinnuverndarumhverfi og markmiðssetningar um umhverfisvernd, þar sem það er talið verkefni til framdráttar að hafa skýr markmið um það efni.

Hafi verkefni sem sækir um lokafjármögnunarstyrk ekki fengið almennan framleiðslustyrk sjónvarpsefnis, skal ráðgjafi leggja listrænt mat á verkefnið til samræmis við aðra framleiðslustyrki.

17. gr.

*Styrkfjárhæð.*

Framleiðslustyrkur til lokafjármögnunar skal að hámarki nema 25% af framleiðslukostnaði verkefnis eða 200 m. kr.

Framleiðslustyrkur skal þó ekki nema hærri fjárhæð en framlag fjölmiðlaveitu sem tryggir dreifingu verkefnisins innanlands. Framlag fjölmiðlaveitu í þessum skilningi tekur bæði til samframleiðsluframlags og greiðslu fyrir sýningarrétt.

18. gr.

*Skilyrði fyrir endurheimt styrkja.*

Þegar tekjur verkefnis sem hlotið hefur framleiðslustyrk til lokafjármögnunar hafa náð skilgreindu hagnaðarmarki stofnast krafa Kvikmyndasjóðs sem nemur hlutfalli styrkfjárhæðar af heildarfjármögnun verkefnis. Krafa um endurheimt styrkja fellur niður þegar fimm ár eru liðin frá frumsýningu. Krafa um endurheimtir skal á ársgrundvelli miðast við hlutfall styrkfjárhæðar af heildarfjármögnun verkefnis.

Styrkþegar skulu skila tekjuskýrslum árlega til Kvikmyndamiðstöðvar. Fyrsta tekjuskýrsla skal þó send sex mánuðum eftir frumsýningu verkefnisins og sú næsta tólf mánuðum eftir frumsýningu en þaðan í frá árlega þar til fimm ár eru liðin frá frumsýningu.

Grundvöllur útreiknings til endurheimtar byggir á samþykktri kostnaðaráætlun, fjármögnunaráætlun og endurheimtaráætlun sem Kvikmyndamiðstöð samþykkir. Styrkþegi skal tilkynna um og afla samþykkis Kvikmyndamiðstöðvar á öllum breytingum sem verða á framleiðsluforsendum á líftíma framleiðslunnar.

Nái sjónvarpsþáttaröð ekki skilgreindu hagnaðarmarki virkjast krafa um endurheimt ekki og styrkurinn er þá án skuldbindinga um endurheimt. Styrkþega ber að standa skil á upplýsingagjöf um tekjumyndun verkefnis til að gera Kvikmyndamiðstöð Íslands kleift sannreyna hvort hagnaðarmörkum hafi verið náð.

Framleiðslustyrkir til lokafjármögnunar greiðast til Kvikmyndasjóðs í hlutfalli af tekjumyndun verkefnis þegar tilteknu hagnaðarmarki er náð af sölu sýningarréttar verkefnisins. Kvikmyndamiðstöð setur nánari reglur um hlutfall, skilyrði og fyrirkomulag á endurheimt framleiðslustyrkja til lokafjármögnunar, hvaða tekjur mynda grundvöll til kröfu um endurheimtir og önnur nauðsynleg atriði í samningum um úthlutun styrkja.

Menningar- og viðskiptaráðuneytinu, xx. xxxx 2022.

Lilja D. Alfreðsdóttir

.

\_\_\_\_\_\_\_\_\_\_

### B-deild – Útgáfudagur: